- Problemet er at det er blitt latterlig billig å fly, slår MDG-topp Arild Hermstad fast.

Ja, nordmenn er flyglade og vi får glede av stadig lavere priser for helgeturen til New York, Thailand-turen i januar eller sydenturen i fellesferien.

Men ifølge MDG er ikke dette bærekraftig og nå må Ola og Kari legge om vanene.

Derfor foreslår De grønne radikalt høyere flypriser i sitt alternative budsjett, som de presenterer torsdag.

150 kroner per flysete innenlands der det ikke går tog

300 kroner per flysete innenlands der tog er et alternativ

600 kroner per flysete utenlands

Kortreist ferie

Og ja, dette er ikke per passasjer, men en avgift som betales for hvert eneste flysete - uavhengig av om billetten er solgt.

- Vi ønsker at folk skal feriere i sitt eget nærmiljø. En hyggelig effekt av det er at vi får flere feriereiser i Norge og våre naboland - uten at man trenger å fly. Da får man også oppleve gleden av å reise med tog, sier Hermstad.

For en familie på fire vil en reise tur-retur Bergen bli minst 2400 kroner dyrere, mens en tur utenlands med fly vil bli 4800 kroner dyrere.

Dagbladet sjekket i går prisen for å fly tur-retur Alicante med Norwegian neste sommer. Prisen for en familie på fire ligger på 5200 kroner. Dermed vil MDG-avgiften nesten doble prisen.

DOBLING: Prisen for flybilletten til Spania kan dobles med MDGs nye flyseteavgift. Foto: Lise Åserud / Scanpix Vis mer

Fly er luksus

- Dette handler om antall sydenturer man kan unne seg. En gjennomsnittlig norsk familie vil ha råd til å betale for utslippene sine. Vårt hovedmål er at man ikke får disse ekstremt billige flyturene, sier Hermstad, som også trekker fram andre flyturer han vil til livs.

- Du kan fly til Polen for samme pris som toget fra Oslo til Moss. Flyprisene for nordmenn har stupt og det er uansvarlig lave priser. Å fly er en luksus som de fleste i verden ikke har opplevd. Nordmenn tilhører en eksklusiv gruppe mennesker.

- Men du unner ikke nordmenn sydenturen?

- Jo, selvfølgelig. Vi bor i et kaldt land og det å fly er en fantastisk opplevelse og en utrolig mulighet for mange, men vi ønsker at det skal bli et gode som kan deles av flere - også de som kommer etter oss. Da har vi nordmenn en forpliktelse til å regulere ned våre egne flyreiser, sier Hermstad.

Skru På Lyd Error Error GRAVID: Byrådsforhandlingene mellom Ap, MDG og SV er ferdige. Da de skulle legge fram byrådserklæringen for 2020-2024, kom en av lederne med en stor nyhet. Video: Madeleine Liereng / Dagbladet Vis mer

Klimabelønning

Flyseteavgiften, som er beregnet å bringe 10 milliarder inn i statskassa, kommer på toppen av dagens flypassasjeravgift. MDG foreslår også økt drivstoffavgift på fem kroner per liter, som Klassekampen skrev i forrige uke.

Deler av de økte inntektene til statskassa skal betales tilbake til innbyggerne i klimabelønning. Folk i distriktene får 2568 kroner, mens de som bor i de store byene og har tilgang til et godt kollektivtilbud vil få 1284 kroner.

Hvis familien på fire i eksempelet over bor i en by vil hele klimabelønningen være brukt opp på én utenlandstur. Da vil de møte fem kroner dyrere bensin og diesel i pumpene resten av året.

- Mye av det vi tar inn går rett tilbake i lommebøkene til folk. De som flyr lite får mer å rutte med. Det er veldig viktig for oss å ha en solid sosial omfordeling og at klimadugnaden omfatter alle. De som forurenser mest, skal også betale mest, sier Hermstad, som lover at det også vil være rom for sydenturer også i et MDG-styrt Norge.

- Det skal være mulig for en vanlig familie å få seg en sydentur også med vårt opplegg.